

בס"ד

בס"ד

פרשת ניצבים, תשפ"א, מספר 1434

**מאי ראש השנה?**

**דרור גבעון**

הצירוף "ראש השנה" אינו מופיע בתורה. במקומו אנו מוצאים את הביטוי "ראש חדשים", המופיע בהקשר של הציווי הקובע מהו החודש שפותח את מחזור השנה. חודש האביב, הנקרא כיום חודש ניסן, הוא החודש הראשון בשנה:

הַחֹדֶשׁ הַזֶּה לָכֶם רֹאשׁ חֳדָשִׁים רִאשׁוֹן הוּא לָכֶם לְחָדְשֵׁי הַשָּׁנָה (שמ' יב:ב).

ראש השנה אינו מוזכר בתורה בשמו, אלא בתאריך שבו הוא נחוג. ראש השנה חל באחד בחודש תשרי, שהוא החודש השביעי בשנה שמתחילה בחודש האביב:

דַּבֵּר אֶל בְּנֵי יִשְׂרָאֵל לֵאמֹר בַּחֹדֶשׁ הַשְּׁבִיעִי בְּאֶחָד לַחֹדֶשׁ יִהְיֶה לָכֶם שַׁבָּתוֹן זִכְרוֹן תְּרוּעָה מִקְרָא קֹדֶשׁ (וי' כג:כד).

וּבַחֹדֶשׁ הַשְּׁבִיעִי בְּאֶחָד לַחֹדֶשׁ מִקְרָא קֹדֶשׁ יִהְיֶה לָכֶם כָּל מְלֶאכֶת עֲבֹדָה לֹא תַעֲשׂוּ יוֹם תְּרוּעָה יִהְיֶה לָכֶם (במ' כט:א).

במקבץ המצוות של מועדי ה', המובא בויקרא כ"ג, אנו מגלים שהאחד בתשרי שונה משאר המועדים המקראיים בכך שהוא אינו כולל מצוות עשה.

בחג המצות אנו מצווים: "שִׁבְעַת יָמִים מַצּוֹת **תֹּאכֵלוּ"** (וי' כג:ו).

בחג השבועות: "מִמּוֹשְׁבֹתֵיכֶם **תָּבִיאּוּ** לֶחֶם תְּנוּפָה שְׁתַּיִם שְׁנֵי עֶשְׂרֹנִים סֹלֶת תִּהְיֶינָה חָמֵץ תֵּאָפֶינָה בִּכּוּרִים לַה'" (שם:יז).

ביום הכיפורים: "אַךְ בֶּעָשׂוֹר לַחֹדֶשׁ הַשְּׁבִיעִי הַזֶּה יוֹם הַכִּפֻּרִים הוּא מִקְרָא קֹדֶשׁ יִהְיֶה לָכֶם **וְעִנִּיתֶם** אֶת נַפְשֹׁתֵיכֶם" (שם:כז).

בסוכות: "בַּסֻּכֹּת **תֵּשְׁבוּ** שִׁבְעַת יָמִים" (שם:מב).

היעדר אזכור של מצוות עשה בולט אף יותר בפרק זה, כאשר מבחינים במצוות עשה עבור ימים שאינם ימי שבתון:

**וּסְפַרְתֶּם** לָכֶם מִמָּחֳרַת הַשַּׁבָּת מִיּוֹם הֲבִיאֲכֶם אֶת עֹמֶר הַתְּנוּפָה שֶׁבַע שַׁבָּתוֹת תְּמִימֹת תִּהְיֶינָה. עַד מִמָּחֳרַת הַשַּׁבָּת הַשְּׁבִיעִת תִּסְפְּרוּ חֲמִשִּׁים יוֹם (שם:טו-טז).

אם כך, מה בכל זאת מייחד את האחד בחודש השביעי משאר ימי השבתון? שֵם החג כפי שמובא בויקרא כ"ג הוא: "שבתון זכרון תרועה". זו הפעם הראשונה בתורה שבה מופיעה המילה תרועה (או מילה מהשורש ר.ו.ע).

מהו "זכרון תרועה"? ניתן לקרוא זאת בשני אופנים. האופן האחד הוא שהקול הרועש של התרועה נועד להזכיר אירוע מסוים. למשל, קול התקיעה בחצוצרות הכסף (במדבר י') נועד להזכיר כינוס של העדה או של הנשיאים. האופן האחר הוא שתרועה מסוימת היא האירוע שצריך לזכור. הציפייה של הקורא היא שהתורה תבאר מייד מה משתי המשמעויות של זיכרון התרועה, היא הנכונה, אך התורה בוחרת בהשהיה ספרותית.[[1]](#footnote-1)

מייד לאחר מכן, בפרק כ"ה, התורה מפרטת את מצוות הקרקע. שם אנו נתקלים במילה "תרועה":

וְהַעֲבַרְתָּ שׁוֹפַר תְּרוּעָה בַּחֹדֶשׁ הַשְּׁבִעִי בֶּעָשׂוֹר לַחֹדֶשׁ בְּיוֹם הַכִּפֻּרִים תַּעֲבִירוּ שׁוֹפָר בְּכָל אַרְצְכֶם (וי' כה:ט).

התורה מצווה להשתמש בשופרות כדי להדהד את קול התרועה בכל הארץ. כדי להבין את ההקשר של אותה מצווה יש לקרוא את הפסוק הקודם:

וְסָפַרְתָּ לְךָ שֶׁבַע שַׁבְּתֹת שָׁנִים שֶׁבַע שָׁנִים שֶׁבַע פְּעָמִים וְהָיוּ לְךָ יְמֵי שֶׁבַע שַׁבְּתֹת הַשָּׁנִים תֵּשַׁע וְאַרְבָּעִים שָׁנָה. וְהַעֲבַרְתָּ שׁוֹפַר תְּרוּעָה בַּחֹדֶשׁ הַשְּׁבִעִי בֶּעָשׂוֹר לַחֹדֶשׁ בְּיוֹם הַכִּפֻּרִים תַּעֲבִירוּ שׁוֹפָר בְּכָל אַרְצְכֶם.

התורה מצווה לקיים ספירה מחזורית של השנים במבנה דומה לספירת הימים בתקופת העומר. כל שבע שנים נמנות כיחידה אחת (מחזור שמיטה). כל שבע יחידות של שמיטה נמנות כיחידה אחת (ארבעים ותשע שנים). לארבעים ותשע השנים נוספת שנה אחת, וביום הכיפורים של שנת החמישים יש להעביר שופר תרועה בכל הארץ.

שנת החמישים היא שנת היובל והדרור:

וְקִדַּשְׁתֶּם אֵת שְׁנַת הַחֲמִשִּׁים שָׁנָה וּקְרָאתֶם דְּרוֹר בָּאָרֶץ לְכָל יֹשְׁבֶיהָ יוֹבֵל הִוא תִּהְיֶה לָכֶם וְשַׁבְתֶּם אִישׁ אֶל אֲחֻזָּתוֹ וְאִישׁ אֶל מִשְׁפַּחְתּוֹ תָּשֻׁבוּ (וי' כה:י).

בשנה זו מתבצע אתחול מחדש של המערכות הכלכליות בעם ישראל. כל החובות נשמטים לחלוטין. כל העבדים משוחררים וחוזרים לבתיהם, והחשוב ביותר – הקרקעות חוזרות לבעליהן המקוריים. זוהי שנה מכוננת שנועדה להבטיח שעוני אינו עובר בירושה, ושכל אדם בישראל יקבל הזדמנות לביטחון כלכלי עם חזרתה של אחוזתו לחזקתו.

"שַׁבָּתוֹן זִכְרוֹן תְּרוּעָה" (וי' כג:כד) הוא היום שבו עם ישראל מצווה לזכור מדי שנה את תרועת היובל העתידה להגיע בשנת החמישים.

כיצד המשנה מתארת את מהותו של אחד בתשרי? מסכת 'ראש השנה' היא המסכת העוסקת בדיני האחד בתשרי. המסכת נפתחת כך (א, א):

אַרְבָּעָה רָאשֵׁי שָׁנִים הֵם. בְּאֶחָד בְּנִיסָן רֹאשׁ הַשָּׁנָה לַמְּלָכִים וְלָרְגָלִים. בְּאֶחָד בֶּאֱלוּל רֹאשׁ הַשָּׁנָה לְמַעְשַׂר בְּהֵמָה. רַבִּי אֶלְעָזָר וְרַבִּי שִׁמְעוֹן אוֹמְרִים, בְּאֶחָד בְּתִשְׁרֵי. בְּאֶחָד בְּתִשְׁרֵי רֹאשׁ הַשָּׁנָה לַשָּׁנִים וְלַשְּׁמִטִּין וְלַיּוֹבְלוֹת, לַנְּטִיעָה וְלַיְרָקוֹת.

ראש השנה הראשון המוזכר במשנה הוא אחד בניסן. אזכור זה מקביל לציווי הראשון בנוגע למחזור שנה:

הַחֹדֶשׁ הַזֶּה לָכֶם רֹאשׁ חֳדָשִׁים רִאשׁוֹן הוּא לָכֶם לְחָדְשֵׁי הַשָּׁנָה (שמ' יב:ב).

הַיּוֹם אַתֶּם יֹצְאִים בְּחֹדֶשׁ הָאָבִיב (שמ' יג:ד).

ראש השנה השלישי המוזכר במשנה הוא אחד בתשרי. לפי המשנה, האחד בתשרי הוא היום הקובע למעבר:

1. משנה לשנה
2. מיחידה של שבע שנים ליחידה הבאה של שבע השנים.
3. מסיום שנת הארבעים ותשע לתחילת שנת החמישים, ומסיום שנת החמישים לתחילת מחזור היובל הבא.

תיאור זה חופף אחד לאחד לציווי המקראי:

וְסָפַרְתָּ לְךָ שֶׁבַע שַׁבְּתֹת **שָׁנִים** **שֶׁבַע שָׁנִים** שֶׁבַע פְּעָמִים וְהָיוּ לְךָ יְמֵי **שֶׁבַע שַׁבְּתֹת הַשָּׁנִים תֵּשַׁע וְאַרְבָּעִים שָׁנָה**. וְהַעֲבַרְתָּ שׁוֹפַר תְּרוּעָה בַּחֹדֶשׁ הַשְּׁבִעִי בֶּעָשׂוֹר לַחֹדֶשׁ בְּיוֹם הַכִּפֻּרִים תַּעֲבִירוּ שׁוֹפָר בְּכָל אַרְצְכֶם (וי' כה:ח-ט).

מתי החלה ספירת השנים?

תרועת היובל, או העברת שופר תרועה ביובל, מתרחשת בשנת החמישים. האחד בתשרי הבא פותח את השנה הראשונה במחזור החדש. בשפה מתמטית נאמר, שהתרועה האחרונה התרחשה בשנת האפס של המחזור החדש.

בתנ"ך ישנם שני תיעודים של התרועה בשנת האפס במחזור היובל.[[2]](#footnote-2)

התיעוד הראשון הוא במעמד הר סיני:

לֹא תִגַּע בּוֹ יָד... **בִּמְשֹׁךְ הַיֹּבֵל** הֵמָּה יַעֲלוּ בָהָר... וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים וְעָנָן כָּבֵד עַל הָהָר **וְקֹל שֹׁפָר חָזָק מְאֹד** וַיֶּחֱרַד כָּל הָעָם אֲשֶׁר בַּמַּחֲנֶה (שמ' יט:יג-טז).

התוכנית המקורית הייתה להתחיל את ההתנחלות בכנען כבר בחודש השביעי שבא מיד לאחר מעמד הר סיני. זאת כיצד? המסלול המתוכנן היה מסיני ישירות לקדש ברנע, שהוא שער הכניסה המערבי אל הארץ המובטחת. לאחר מעמד הר סיני שהה משה ארבעים יום על ההר + אחד עשר יום מחורב עד קדש ברנע (דב' א:ב) + יציאה מקדש ברנע למשך ארבעים יום לתור את הארץ. סה"כ תשעים ואחד ימים שניתן היה לנצל בתקופת הזמן של חלק מחודש סיוון, כל תמוז, אב ואלול. מכאן שהאחד בחודש השביעי ליציאת מצרים היה אמור לפתוח את השנה הראשונה לשמיטה וליובל בארץ כנען.

ואולם, חטא העגל דחה את ההגעה לקדש ברנע בשנה. כתוצאה מכך, ספירת השנים שתוכננה להתחיל באחד בתשרי שמייד לאחר מעמד הר סיני, ירדה לטמיון. פסל העגל, הוולד של הפרה, היה הקטגור שהעיד שעם ישראל אינו ראוי לנחלות משפחתיות. משה, כסנגורם של ישראל, שינה את רוע הגזירה במשך שהותו השנייה והלא מתוכננת על הר סיני, ובסיומה "קָרַן עוֹר פְּנֵי מֹשֶׁה" (שמ' לד:לה). לפיכך: כָּל הַשּׁוֹפָרוֹת כְּשֵׁרִין חוּץ מִשֶּׁל פָּרָה, מִפְּנֵי שֶׁהוּא קרן (ראש השנה ג:ג), והגמרא מסבירה: לפי שאין קטגור נעשה סנגור.

התיעוד השני הוא בכניסה לארץ כנען תחת הנהגת יהושע. תהליך הכיבוש וההתנחלות נפתח עם כיבוש העיר יריחו. אזור יריחו לא נכבש לצורך התנחלות ואף אסור בהתנחלות. הכיבוש מלווה בטקס שמבוסס על שימוש בשופרות היובל ובהשמעת תרועת היובל בפני כל העם:

וְשִׁבְעָה כֹהֲנִים יִשְׂאוּ שִׁבְעָה **שׁוֹפְרוֹת הַיּוֹבְלִים** לִפְנֵי הָאָרוֹן וּבַיּוֹם הַשְּׁבִיעִי תָּסֹבּוּ אֶת הָעִיר שֶׁבַע פְּעָמִים וְהַכֹּהֲנִים יִתְקְעוּ בַּשּׁוֹפָרוֹת. וְהָיָה **בִּמְשֹׁךְ בְּקֶרֶן הַיּוֹבֵל** כְּשָׁמְעֲכֶם אֶת קוֹל הַשּׁוֹפָר יָרִיעוּ כָל הָעָם **תְּרוּעָה** גְדוֹלָה וְנָפְלָה חוֹמַת הָעִיר תַּחְתֶּיהָ (יה' ו:ד-ה).

מוטיב הספירה במחזור של שבע מופיע בסיפור הפלת החומה באמצעות שבעה כוהנים, שבעה שופרות היובל, שבעה ימים, וכמובן שבע הקפות ביום השביעי, שמייד לאחריהן מעבירים שופר תרועה דרך כל העם. כיבוש יריחו התרחש לאחר חג הפסח. האחד בתשרי שלאחר תרועת היובל ביריחו פותח את הספירה של מחזור היובל הראשון ומחזור השמיטה הראשון.

נסכם במשנה (ראש השנה א:ב):

בְּאַרְבָּעָה פְרָקִים הָעוֹלָם נִדּוֹן, בְּפֶסַח עַל הַתְּבוּאָה, בַּעֲצֶרֶת עַל פֵּרוֹת הָאִילָן, בְּרֹאשׁ הַשָּׁנָה כָּל בָּאֵי הָעוֹלָם עוֹבְרִין לְפָנָיו כִּבְנֵי מָרוֹן, שֶׁנֶּאֱמַר (תה' ל"ג) הַיּוֹצֵר יַחַד לִבָּם, הַמֵּבִין אֶל כָּל מַעֲשֵׂיהֶם. וּבֶחָג נִדּוֹנִין עַל הַמָּיִם.

בעדר צאן כל העיזים שוות ואין עז אחת ששולטת על אחרת. המציאות האנושית שונה. חקלאי עלול לגלות פתאום שהאדמה מניבה מעט תבואה, שהאילן בקושי נותן פירות ושהחורף לא מספיק גשום. כאן נוצרת הזדמנות לכרישי נדלן לנצל את מצוקתו הכלכלית של החקלאי, ולהשתלט על נחלתו. מכאן ועד להיווצרות של טייקונים ומונופולים, הדרך קצרה. כך לדוגמה התפתח פרעה למונופול דורסני. כדי למנוע סכנות מעין אלה, נתן הקב"ה בהר סיני מנגנון פשוט של שמיטה ויובל. בראש השנה אנו זוכרים את תרועת היובל, העתידה לשדד מערכות ולהעניק לכל באי העולם שוויון הזדמנויות.

**דף שבועי, גיליון 1434, ניצבים, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* ד"ר דרור גבעון הוא בעל תואר שלישי במתמטיקה חישובית.

1 סיפור המקלל – בן לאב מצרי ולאם ישראלית. התנהגותו מעידה שאיננו מבין את הזכות שהתורה מעניקה לבעלות על אחוזת קרקע. משמעות הבעלות על קרקע לשיטת פרעה תידון בהמשך. [↑](#footnote-ref-1)
2. 2 פר יום הכיפורים הראשון הוקרב על ידי אהרון, לא ביום הכיפורים אלא בתום ימי המילואים. באופן דומה תרועת היובל הראשונה לא התרחשה בעשור לחודש תשרי אלא בתאריך אחר. [↑](#footnote-ref-2)